《泊甘棠湖雨后看庐山五老峰》
清代·彭玉麟

匡庐峰，何葱茏，五老秀削青芙蓉。嵚崎屴崱凌长空，雁行排列舒芙蓉。

虬藤蜷木如扶筇，苍颜绿发苔蒙茸。远看伛偻复龙钟，近看挺拔秀且雄。

我家南岳依祝融，曾登泰贷与华嵩。不见湖光万顷扩其胸，不见洪涛巨浸当其冲。

此峰不独飞泉鸣琴声淙淙，更有汪洋灏瀚鄱阳湖水飞银龙。

闻说上有千年桃花红，几欲凌空飞到天池最上重。

大呼匡庐处士同去寻仙踪，振衣千仞长啸开群聋。

作者简介：（1816—1890）湖南衡阳人，字雪琴，号退省斋主人。诸生。道光末参与镇压李沅发起事。后至耒阳为人经理典当，以典当资募勇虚张声势阻退逼近县境之太平军。复投曾国藩，分统湘军水师。半壁山之役，以知府记名。以后佐陆军下九江、安床，改提督、兵部右侍郎。同治二年，督水师破九洑洲，进而截断天京粮道。战后，定长江水师营制，每年巡阅长江，名颇著。中法战争时，率部驻虎门，上疏力排和议。官至兵部尚书。卒谥刚直。